1. Dan l-aħħar ġie f'idejja "The FEMA Research Bulettin" maħruġ mill-Università tagħna, stampat mill-Fakultà ta' l-Ekonomija, Management u Accountancy , li fih kien hemm artikolu li janalizza x'sehem għandhom pajjiżi bħalna fi ħdan l-Unjoni Ewropea. Dan l-argument huwa kollu marbut ma' kemm aħna kapaċi ninfluwenzaw l-opinjonijiet u l-aġenda f'dawk l-istituzzjonijiet ser ikun suġġett ta' studju separat. Hemm żgur lok għal din l-attenzjoni minn dawk li qegħdin fl-akkademija, però kif u b'kemm ser jirnexxilhom jidentifikaw din l-abbiltà hija ħaġa oħra. Dan għax għalkemm huwa minnu li pajjiż ġdid li jsib ruħu ma' oħrajn irid l-ewwel jifhem x'qed jiġri, kif jaħdem il-mekkaniżmu intern u wara jista' jiċċaqlaq, xorta jibqa' dejjem punti li ma jistgħux jiġu identifikati esternament. 2. Hemm proċess ta' għarfien ta' tagħlim fuq kif jaħdmu numru ta' organizzazzjonijiet. Uħud huma kajmani, jdumu sabiex jiċċaqilqu u oħrajn huma dinamiċi, trid tiġri tlaħħaq ma' l-abbiltà tagħhom li jiffissaw l-aġenda tagħhom. Uħud għandhom din il-veloċità minnhom infushom, oħrajn il-qafas ta' l-istruttura organizzattiva u legali tagħhom jiddependu fuq min imexxihom aktar milli fuqhom stess. Għalhekk huwa parir ta' dejjem li kull min iħares lejn organizzazzjoni jrid jara jekk iridx li tiċċaqlaq 'il quddiem jew le billi jagħżel persuni li jidħlu fiha bil-qalb u mhux sabiex sempliċement jagħmlu karriera. Anzi l-aħjar li tagħżel min-naħa struttura legali li tmexxi independentement minn min ikun hemm fiha. 3. Ġewwa l-Unjoni Ewropea, bil-poteri li għandha għandek sitwazzjoni li f'ebda għaqda oħra fid-dinja ma hemm bħalha. Dan għax hija struttura organizzattiva u verament dinamika, kif ukoll hemm dejjem iktar persuni li jokkupaw il-pożizzjonijiet determinanti li huma mimlija ħeġġa u inizjattivi. Tiskanta, imma dak li jista' jidher kumplikat b'regoli li mhux dejjem faċli sabiex wieħed jifhem issibu jitħaddem b'mod effikaċi u, sa ċertu grad, effiċjenti wkoll. Pajjiżna sab ruħu f'dan il-kurrent qawwi, jaħdem u jifhem kif irid jindirizza l-problemi. 4. Dan ma kien faċli xejn fil-bidu, però llum irridu nirreġistraw li rnexxielna naslu fuq diversi punti sabiex nagħtu l-kontribut tagħna l-ewwel fis-sustanza u fid-deċiżjonijiet u, t-tieni ta' kif nistgħu ninfluwenzaw lill-oħrajn. Il-fatti huma li din il-gżira rnexxielha ġġib fuq l-aġenda Ewropea punti li ħadd ma kien ġieb qabel. Mhux biss, imma ħaddimna ferm iktar minn ħaddieħor il-possibilità li nwasslu messaġġi u tibdil fl-impostazzjoni li kellhom Stati oħra. Ovvjament, il-ħidma sabiex iġġib din il-bidla mhix faċli li tirreġistraha b'dokumentazzjoni jew provi, imma din saret u għadha qed issir. 5. Il-vantaġġ li tkun mal-mejda tad-diskussjoni, li tista' titkellem u titħaddet ma' min imexxi pajjiżi oħra ma jistax jiġi kkalkulat b'xi forma pre-stabbilita. Tant hemm possibilità li tersaq bil-kelma t-tajba, bl-użu tar-raġuni, u b'dawn li tibdel il-fehma ta' l-oħrajn, li ħafna drabi aħna stess f'pajjiżna ma nindunawx kemm din hija qawwija. Tgħallimt li ma tridx toqgħod lura, imma trid taffronta anki lil dawk li jistgħu jidhru bħala l-aktar "ostili". Dak li tkun qed timmira għalih mhux dejjem jiġik żewġ, imma l-effett huwa kumulattiv. Daqqa timxi 'l quddiem fuq ħaġa u daqqa tibqa' wieqaf, biss ma tridx tieqaf. L-użu ta' l-Unjoni Ewropea hija għodda li ħadd ma jagħraf biżżejjed il-kapaċità tagħha jekk mhux b'iktar impenn, snin u esperjenza. 6. Ovvjament, pajjiżna ser jidħol fi proċess ieħor. Għax issa li bdejna nidraw dak li għandna preżentement ser nidħlu fit-Trattat ta' Lisbona. Kien ċar li llum jew għada dan kien ġej fis-seħħ u l-oppożizzjonijiet li kien hemm ser jispiċċaw, kif fil-fatt rajna tul dawn il-jiem. Din hija sfida politika ġdida li ser nidħlu għaliha. Ma hemmx dubju li ser jirnexxilna nimxu 'l quddiem. Fortunatament aħna m'aħniex nieqsa mill-intelliġenza. Għall-kuntrarju ta' dak li ħaseb ħaddieħor, il-pajjiż ħa diversi opportunitajiet, avvanza 'l quddiem u żamm lura numru ta' impatti negattivi milli jseħħu fuqna. L-effett tagħna fl-Unjoni jrid jiġi mistħarreġ fid-dettall, ma hemmx dubju, biss kien ikun żball kbir wisq kieku ma dħalniex. Dan l-artiklu deher fil-ġurnal Illum tat-8 ta' Novembru 2009.
Pajjiż f'fażi ta' progress